Komisjoni direktiiv 98/11/EÜ,

27. jaanuar 1998,

millega rakendatakse nõukogu direktiivi 92/75/EMÜ kodumajapidamises kasutatavate lampide energiamärgistuse puhul

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. septembri 1992. aasta direktiivi 92/75/EMÜ kodumasinate energia ja muude ressursside tarbimise näitamise kohta märgistuses ja ühtses tootekirjelduses, [1] eriti selle artikleid 9 ja 12,

ning arvestades, et:

direktiivi 92/75/EMÜ kohaselt peab komisjon vastu võtma kodumasinaid, sealhulgas valgusallikaid (lampe) käsitlevad rakendusdirektiivid;

lampide kasutatav elekter moodustab olulise osa ühenduse kogu elektrivajadusest; lampide energiakulu saab oluliselt vähendada;

ühendus, kinnitades oma huvi rahvusvahelise standardimissüsteemi vastu, millega on võimalik kehtestada selliseid standardeid, mida tegelikult kasutavad kõik rahvusvahelised kaubanduspartnerid, ning mis vastab ühenduse poliitika nõuetele, kutsub Euroopa standardiorganisatsioone jätkama koostööd rahvusvaheliste standardiorganisatsioonidega;

Euroopa Standardikomiteed (CEN) ja Euroopa Elektrotehnika Standardikomiteed (CENELEC) loetakse asutusteks, kes on pädevad vastu võtma ühtlustatud standardeid kooskõlas komisjoni ja nende kahe asutuse vahelist koostööd käsitlevate 13. novembril 1984 allakirjutatud üldsuunistega; käesoleva direktiivi kohaldamisel on ühtlustatud standard tehnospetsifikaat (Euroopa standard või ühtlustamisdokument), mille CENELEC on vastu võtnud komisjoni ülesandel vastavalt nõukogu 28. märtsi 1983. aasta direktiivile 83/189/EMÜ, milles on sätestatud tehnilistest standarditest ja eeskirjadest teatamise kord, [2] viimati muudetud komisjoni otsusega 96/139/EÜ, [3] ning kooskõlas eespool nimetatud üldsuunistega;

käesolevas direktiivis ettenähtud meetmed on kooskõlas direktiivi 92/75/EMÜ artikli 10 kohaselt asutatud komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

1. Käesolevat direktiivi kohaldatakse majapidamises kasutatavate otsesel võrgutoitel elektrilampide (hõõglambid ja välise liiteseadisega kompaktluminofoorlambid) ja majapidamises kasutatavate luminofoorlampide (sealhulgas sirged luminofoorlambid ja välise liiteseadisega kompaktluminofoorlambid) suhtes isegi siis, kui nende turustamise eesmärk ei ole majapidamises kasutamine.

Kui lõppkasutajad võivad seadme osadeks lahti võtta, tähendab käesoleva direktiivi kohaldamisel "lamp" valgust kiirgavat osa või valgust kiirgavaid osi.

2. Käesoleva direktiivi reguleerimisalast jäetakse välja järgmised lambid:

a) need, mille valgusvoog on üle 6500 luumeni;

b) need, mille sisendvõimsus on alla 4 vati;

c) peegellambid;

d) need, mida turustatakse või müüakse eeskätt kasutamiseks teiste energiaallikatega, näiteks patareidega;

e) need, mida ei turustata ega müüda eeskätt nähtava valguse (400–800 nm) saamiseks;

f) need, mida turustatakse või müüakse sellise toote osana, mis ei ole eeskätt ette nähtud valgustamiseks. Käesolevat direktiivi kohaldatakse siiski nende lampide suhtes, mida pakutakse müügiks, rentimiseks või järelmaksuga müügiks või esitletakse eraldi näiteks varuosana.

3. Lõikes 2 nimetatud lampide puhul võib märgistused ja tootekirjeldused lisada vastavalt käesolevale direktiivile, kui selliste lampide suhtes kohaldatavad ühtlustatud mõõtmisstandardid on vastu võetud ja avaldatud lõike 4 kohaselt.

4. Käesolevas direktiivis nõutavad andmed esitatakse kooskõlas ühtlustatud standarditega, mille viitenumbrid on avaldatud Euroopa Ühenduste Teatajas ja mille kohta liikmesriigid on avaldanud need ühtlustatud standardid ülevõtnud siseriiklike standardite viitenumbrid.

5. Lõikes 4 nimetatud ühtlustatud standardid koostatakse komisjoni ülesandel vastavalt direktiivile 83/189/EMÜ.

6. Direktiivis 92/75/EMÜ kasutatud väljenditel on käesolevas direktiivis sama tähendus, kui kontekst ei eelda teisiti.

Artikkel 2

1. Direktiivi 92/75/EMÜ artikli 2 lõikes 3 nimetatud tehnilised dokumendid hõlmavad järgmist:

a) tarnija nimi, kaubamärk ja aadress;

b) lambi identifitseerimiseks piisav üldkirjeldus;

c) mudeli väliskujunduse põhilisi iseärasusi ja eelkõige energiatarbimist oluliselt mõjutavaid asjaolusid käsitlevad andmed, sh asjakohased joonised;

d) testide kirjeldused, mis on läbi viidud vastavalt käesoleva direktiivi artikli 1 lõikes 4 osutatud ühtlustatud standardite katsemeetoditele;

e) olemasolu korral kasutusjuhend.

2. Direktiivi 92/75/EMÜ artikli 2 lõikes 1 nimetatud märgistus on määratletud käesoleva direktiivi I lisas. Märgistus paigutatakse, trükitakse või kinnitatakse lambi individuaalpakendi välispinnale. Lambi individuaalpakendile ei tohi paigutada, trükkida ega kinnitada midagi muud, mis varjaks märgistuse või halvendaks selle nähtavust. I lisas määratakse kindlaks väga väikese pakendi märgistamine.

3. Direktiivi 92/75/EMÜ artikli 2 lõikes 1 nimetatud tootekirjeldus on määratletud käesoleva direktiivi II lisas.

4. Direktiivi 92/75/EMÜ artiklis 5 nimetatud asjaolude korral ja kui pakkumine müügiks, rentimiseks või järelmaksuga müügiks toimub trükitud teatise, näiteks kataloogi abil, sisaldab see trükitud teatis kõiki käesoleva direktiivi III lisas kindlaksmääratud andmeid.

5. Märgistusel ja tootekirjelduses täpsustatav lambi energiatõhususe klass määratakse kindlaks vastavalt IV lisale.

Artikkel 3

Liikmesriigid võtavad kõik vajalikud meetmed tagamaks, et kõik nende territooriumil asutatud tarnijad ja vahendajad täidaksid käesolevast direktiivist tulenevaid kohustusi.

Artikkel 4

1. Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid 15. juuniks 1999. Liikmesriigid teatavad sellest viivitamata komisjonile. Liikmesriigid kohaldavad neid norme alates 1. juulist 1999.

Sellest olenemata lubavad liikmesriigid 31. detsembrini 2000:

- viia tooteid turule, kaubelda nendega ja panna neid välja ning

- jaotada direktiivi 92/75/EMÜ artikli 3 lõikes 2 nimetatud tootebrošüüre ja käesoleva direktiivi artikli 2 lõikes 4 nimetatud trükitud teatisi,

mis ei ole kooskõlas käesoleva direktiiviga.

Kui liikmesriigid võtavad vastu esimeses lõigus nimetatud normid, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 5

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Artikkel 6

Käesolev direktiiv on adresseeritud liikmesriikidele.

Brüssel, 27. jaanuar 1998

Komisjoni nimel

komisjoni liige

Christos Papoutsis

[1] EÜT L 297, 13.10.1992, lk 16.

[2] EÜT L 109, 26.4.1983, lk 8.

[3] EÜT L 32, 10.2.1996, lk 31.

--------------------------------------------------

I LISA

MÄRGISTUS

Märgistuse kujundus

1. Märgistus valitakse järgmiste illustratsioonide hulgast. Kui märgistust ei trükita pakendile, vaid paigutatakse või kinnitatakse sellele eraldi, kasutatakse värvilist varianti. Kui kasutatakse märgistuse mustvalget varianti, võivad trükitekst ja taust olla mis tahes värvi, kuid märgistus peab olema loetav.

+++++ TIFF +++++

2. Esitatavad andmed määratletakse järgmiste märkustega:

Märkused

I. IV lisa kohaselt kindlaksmääratud lambi energiatõhususe klass. Tunnustäht paigutatakse vastava noolega samale tasandile.

II. Lambi valgusvoog luumenites, mis on mõõdetud artikli 1 lõikes 4 nimetatud ühtlustatud standardites antud katsemeetodite kohaselt.

III. Lambi sisendvõimsus (aktiivvõimsus), mis on mõõdetud artikli 1 lõikes 4 nimetatud ühtlustatud standardites antud katsemeetodite kohaselt.

IV. Lambi keskmine tööiga tundides, mis on mõõdetud artikli 1 lõikes 4 nimetatud ühtlustatud standardites antud katsemeetodite kohaselt. Kui pakendil ei ole muid andmeid lambi tööea kohta, võib need andmed välja jätta.

3. Kui punkti 2 II ja III ning vajaduse korral IV märkuses kindlaksmääratud andmed on esitatud mujal lambi pakendil, võib need märgistuselt välja jätta nagu ka karbil, milles lamp on. Märgistus valitakse sel juhul järgmiste illustratsioonide hulgast:

+++++ TIFF +++++

Trükkimine

4. Järgmisega määratletakse märgistuse teatavad aspektid:

+++++ TIFF +++++

Märgistuse ümber on vähemalt 5 mm laiune tühi äär, nagu illustratsioonil on näidatud. Kui pakendi külg ei ole küllalt suur ja märgistus ning see tühi äär sellele ei mahu või kui need kataksid üle 50 % suurima külje pinnast, võib märgistust ja äärt vähendada, kuid mitte rohkem, kui mõlema nimetatud tingimuse täitmiseks vaja on. Märgistus ei tohi mingil juhul olla väiksem kui 40 % (pikkuse järgi) selle standardsuurusest. Kui pakend on sellise vähendatud märgistuse jaoks liiga väike, tuleb märgistus kinnitada lambile või pakendile muul viisil. Kui koos lambiga pannakse välja täissuurusega märgistus (näiteks kinnitatuna riiuli külge, kus lamp asub), võib muu märgistuse ära jätta.

Kasutatavad värvid

Värviline variant:

CMYB – sinine (cyan), punane (magenta), kollane, must

Näiteks 07X0: 0 % sinist, 70 % punast, 100 % kollast, 0 % musta.

Nooled

A : X0X0

B : 70X0

C : 30X0

D : 00X0

E : 03X0

F : 07X0

G : 0XX0

Raami värv: X070

Kogu tekst on must. Taust on valge.

--------------------------------------------------

II LISA

Tootekirjeldus

Tootekirjeldus sisaldab märgistuse jaoks kindlaksmääratud andmeid. [1]

[1] Kui tootebrošüüri ei ole, võib ka toote märgistust tootekirjelduseks pidada.

--------------------------------------------------

III LISA

MÜÜK SIDEVAHENDITE KAUDU JA MUU KAUGMÜÜK

Postimüügikataloogid ja muud artikli 2 lõikes 4 nimetatud trükitud teatised peavad sisaldama kas märgistuse koopiat või järgmisi kindlaksmääratud järjekorras esitatavaid andmeid:

1. | Energiatõhususe klass | (I lisa I märkus) |

Seda väljendatakse järgmiselt: "Energiatõhususe klass… astmestikus A-st (tõhusam) kuni G-ni (vähemtõhus)". Kui need andmed esitatakse tabelis, võib neid väljendada ka muul viisil, tingimusel et selgelt on tegemist astmestikuga A-st (tõhusam) kuni G-ni (vähemtõhus). |

2. | Lambi valgusvoog | (I lisa II märkus) |

3. | Sisendvõimsus | (I lisa III märkus) |

4. | Lambi keskmine tööiga | (I lisa IV märkus) |

(Kui kataloogis ei ole muid andmeid lambi tööea kohta, võib selle välja jätta.) |

--------------------------------------------------

IV LISA

Lambi energiatõhususe klass määratakse kindlaks järgmiselt:

Klassi A liigitatakse järgmised lambid:

- välise liiteseadisega luminofoorlambid

(lambid, mis elektrivõrku ühendamiseks vajavad liiteseadist ja/või muud juhtimisseadmestikku)

W ≤ 0,15

+ 0,0097 Φ

- muud lambid

W ≤ 0,24

+ 0,0103 Φ

mille puhul Φ on lambi valgusvoog luumenites ja

W on lambi sisendvõimsus vattides.

Kui lampi ei liigitata klassi A, arvutatakse soovituslik võimsus WR järgmiselt:

WR ≤ 0,88 2Φ + 0,0049 Φ | kui Φ> 34 luumenit, või |

0,2 Φ, | kui Φ ≤ 34 luumenit, |

kus Φ on lambi valgusvoog luumenites.

Energiatõhususe indeks EI arvutatakse järgmiselt

E

=

W

kus W on lambi sisendvõimsus vattides.

Energiatõhususe klassid määratakse kindlaks järgmise tabeli kohaselt:

Energiatõhususe klass | Energiatõhususe indeks EI |

B | EI < 60 % |

C | 60 % ≤ EI < 80 % |

D | 80 % ≤ EI < 95 % |

E | 95 % ≤ EI < 110 % |

F | 110 % ≤ EI < 130 % |

G | EI ≥ 130 % |

--------------------------------------------------